tartuNLP/wikipedia-smugri-20251201 huggingface dataset:
Marco Scacchi

Marco Scacchi (u 1600 – 7. september 1662) oli itaalia helilooja.
Scacchi sündis Gallese linnas Lazio piirkonnas ning õppis Roomas Giovanni Francesco Anerio käe all. Aastast 1626 oli ta seotud Leedu-Poola õukonnaga Varssavis, kus ta oli 1628–1649 kapellmeister. Aastal 1643 kritiseeris Paul Siefert tema tehnikat ning sellele järgnes aastatepikkune sõnasõda. Ta haigestus ning naasis pärast seda kodumaale, kus ta keskendus muusikateooriast kirjutamisele.
Ta oli viljakas helilooja, kirjutas missasid, madrigale ja instrumentaalkontserte. Ta suri 1662. aastal Galleses.
Zrinka Ljutić

Zrinka Ljutić (sündinud 26. jaanuaril 2004 Zagrebis) on Horvaatia mäesuusataja.
2022. aasta taliolümpiamängudel saavutas ta slaalomis 25. koha ja suurlaalomis 28. koha.
Ta osales 2022. aastal Pekingi olümpiamängudel.
Ta saavutas suusatamise maailmameistrivõistlustel ühe võidu ja viis poodiumit.
Zavaritski kaldeerad

Zavaritski vulkaan (vene keeles "Вулкан Заварицкого", jaapani keeles "緑湖カルデラ" ehk "Midoriko Karudera") on Suur-Kuriilide saarestikus asuva Simuširi saare keskossa pliotseenis tekkinud vulkaan, mille tagajärjel on moodustunud 3 hiidkraatrit ligikaudsete läbimõõtudega 10 km, 8 km ja 3 km.
Hiidkraatrite kaasaegsed jäänukid pärinevad holotseenis toimunud laavapursetest. 1831. aastal toimunud tohutu purse põhjustas Maa-ülese kliimajahenemise, ennekõike põhjapoolkeral.
Näljaaeg päädis ülestähelduste ja ümberkorraldustega mitmetes ühiskondades, näidetena suuresti Jaapanis ja Indias. Nii on hinnatud, et India idaosas suri ikalduste tõttu nälga ligikaudu 150 000 inimest ja Jaapani kirdeosas umbes 300 000 inimest.
Birjuzovoje järv täidab osaliselt kolmest kaldeerast noorimat, selle suurim sügavus on ligi 70 m. Purskega ajavahemikus 1916–1931 moodustus järve keskele väikesaar, järve suurus vähenes aga omakorda viimase purskega aastal 1957.
Nimi.
Ohhoota mere ja Vaikse ookeani ulguvee vahel asuv vulkaan sai nimetuse geoloogi ja petroloogi Aleksandr Nikolajevitš Zavaritski järgi.
Karbalā’ lahing

Karbala lahing (araabia keeles مَعْرَكَة كَرْبَلَاء, "maʿraka Karbalāʾ") oli lahing 10. oktoobril 680 Umaijaadide Kalifaadi kaliif Yazid I ja prohvet Muḩammadi lapselapse Ḩusayn ibn ‘Alī salga vahel. See leidis aset Karbalā’ linna juures, mis asub praeguse Iraagi keskosas.
Umaijaadide kaliif Mu‘āwīyah I oli enne oma surma nimetanud troonipärijaks oma poja Yazidi. Tema valik põhjustas mitmete Muhammadi prominentsete kaasteeliste poegades pahameelt, mh vaidlesid sellele vastu ‘Alī ibn Abī Ţālib poeg Husayn ning Zubayr ibn al-Awwami poeg Abd Allah ibn al-Zubayr. Kui Muawiyah 680. aastal suri, nõudis Yazid Husaynilt ning teistelt dissidentidelt alandlikkust. Husayn keeldus ning reisis Mekasse. Iraagi Kufa linna elanikud olid samuti Süüriast pärit Umaijaadide ülemvõimule vastu ning pooldasid Ali kalifaati, nad tegid Husaynile ettepaneku Umaijaadid kukutada. Husayn otsustas Kufasse reisida, et seal oma toetajatega väed ühendada, kuid tema ligi 70-pealine salk kohtus teel umbes tuhandepealise kaliifi sõjaväega. Ta oli sunnitud taganema põhja ning 2. oktoobril Karbala tasandikul laagrisse jääma. Pea jõudis sinna umbes 4000 Umaijaadide sõdurit. Läbirääkimised ebaõnnestusid, kuna Husayn keeldus Umaijaadide võimu tunnustamast ning Umaijaadide väejuht Ubayd Allah ibn Ziyad ei lubanud tal seda tingimust täitmata teekonda jätkata. Lahing algas 10. oktoobril, selles hukkus Husayn koos peaaegu kõigi oma sugulaste ja kaasteelistega. Tema ellujäänud perekond võeti vangi. Lahinguga algas ka teine fitna, mille käigus iraaklased käivitasid Husayni eest kättemaksmiseks kaks kampaaniat: Tawwabini ülestõus ja Mukhtar al-Thaqafi sõjakäik.
Karbala lahingu tõttu arenes Ali toetajatest välja eraldiseisev ususekt, millel olid oma kombed ja kollektiivmälu. Sellel on šiiitide ajaloos, kultuuris ja teoloogias keskne roll. Husayni surm on šiiitide jaoks sümbol ohverdustest õige võitluses valega ja õigluse ja tõe võitluses ebaõigluse ja valega. Šiiidid mälestavad lahingut igal aastal kümnepäevase Muharrami leinaga, mis päädib kuu kümnendal päeval "ashura" päevaga. Leina ajal toimuvad rongkäigud ja usukoosolekud, lüüakse endale vastu rinda ning vahel piitsutatakse end. Lahing on ka sunniitide jaoks traagiline sündmus ning Husayn on märter mõlema ususekti jaoks.
M224 (miinipilduja)

M224 on Ameerika Ühendriikide siledaraudne miinipilduja. Seda kasutatakse jalaväe toetamiseks väikeselt distantsilt. Ameerika Ühendriikide relvajõud kasutasid seda relva eriti palju Afganistani sõjas.
FGM-172 SRAW

FGM-172 SRAW ("Short-Range Assault Weapon" (inglise keelest "Lähimaa Ründerelv"); ka Predator SRAW ("Kiskja")) on Ameerika Ühendriikide raketisüsteem, mida tootsid Ameerika Ühendriikide ettevõte Lockheed Martin ja Iisraeli firma Israeli Military Industries. See konstrueeriti lisaks süsteemile FGM-148 Javelin. Predatoril on parem laskeulatus ja võimsus kui vanemal süsteemil AT-4, kuid sellega ei saa lasta nii kaugele kui Javeliniga.
Mk 153 Shoulder-Launched Multipurpose Assault Weapon

Mk 153 Shoulder-Launched Multipurpose Assault Weapon (SMAW (inglise keelest "Õlaltlastav Mitmeotstarbeline Ründerelv")) on Ameerika Ühendriikide raketiheitja. Selle põhiline funktsioon on hävitada ehitisi, nagu punkrid, kuid seda saab kasutada ka näiteks soomustehnika vastu. See konstrueeriti 1984. aastal Iisraeli süsteemi B-300 eeskujul ning on praktiliselt sama ehitusega. SMAW-i laskemoon on võrreldes B-300-ga aeglasem ning raskem ning seega ei ole seda võimalik ühel sõduril nii kiiresti ümber laadida. Samas on mõnda tüüpi SMAW-i moona võimalik lasta kaugemale.
Rait Ratasepp

Rait Ratasepp (sündinud 4. veebruaril 1983 Tartus) on Eesti ultratriatleet, mitmekordne maailmarekordite omanik. Ta on ametilt jurist. Ta on tuntud oma erakordsete saavutuste poolest ultratriatlonis.
Haridus.
Rait Ratasepp lõpetas 2001. aastal Tartu Karlova Gümnaasiumi. Ta õppis Tartu Ülikoolis õigusteadust, omandades bakalaureusekraadi 2007. aastal ja magistrikraadi 2009. aastal.
Spordikarjäär.
Ratasepp alustas triatloni harrastamist 2010. aastal ja keskendus alates 2014. aastast ultradistantsidele. Ultratriatleedina on püstitanud ta arvukalt maailmarekordeid ja Eesti tipptulemusi.
Isiklik elu.
Rait Ratasepp elab Tartus ja on abielus. Ta on isa kahele pojale. Lisaks oma sportlikele tegemistele astub ta aktiivselt üles esinejana konverentsidel ja annab motivatsiooniesinemisi, kus ta innustab inimesi suurelt mõtlema, õpetab eesmärke seadma ja rõhutab igapäevase liikumise olulisust nii vaimse kui ka füüsilise tervise tagamisel. Oma vastupidavusalade kogemusi jagades inspireerib ta inimesi väljakutseid vastu võtma, rõhutades, et tõelised piirangud asuvad meie mõtteviisis ja nende ületamisega avardub arusaam meie tegelikest võimetest.
Lisaks oma sportlikele saavutustele ja perekondlikele kohustustele on Ratasepp pühendunud ka ultraspordi propageerimisele Eestis. 2024. aastal korraldas Rait Ratasepp Vinnis Eesti esimese ultratriatloni võistluse “Ultra Triathlon Estonia”, mis oli osa Rahvusvahelise Ultratriatloni Assotsiatsiooni (IUTA) maailmakarikasarjast. Võistlus tõi kokku vastupidavussportlasi nii Eestist kui ka välismaalt.
Milkor MGL

Milkor MGL ("Multiple Grenade Launcher" (inglise keelest "Mitmikgranaadiheitja")) on kuuelasuline revolvritaoline Lõuna-Aafrika Vabariigi granaadiheitja. MGL-i tutvustati Lõuna-Aafrika Vabariigi kaitseväele aastal 1981 ning võeti kasutusse kaks aastat hiljem. Pärast seda on relva eksporditud üle 50 riigi kaitsevägedele ja politseiametitele. Kokku on toodetud üle 50 000 ühiku.
MGL on mitmelasuline ning pakub seega näiteks jao suurusele üksusele märgatavalt paremat tulejõudu kui traditsioonilised ühelasulised granaadiheitjad, nagu M203. Seda relva on kirjeldatud lolli- ja töökindlana, revolvritüüpi salv tagab ka kiiresti lastes hea täpsuse.
Kvantsensor

Kvantsensor ehk kvanttajur on sensor, mis kasutavad kvantmehaanika omadusi, nagu kvantpõimumine, kvantinterferents ja kvantolekute pigistamine, et ületada klassikaliste meetodite suutlikkust füüsikaliste suuruste mõõtmisel.
Kvantsensorite uurimisvaldkond tegeleb kvantallikate ja kvantmõõtmiste arendamisega, et luua uusi võimalusi kvantsensorite kasutamiseks.
Kasutus.
Kvantandureid kasutatakse mitmesugustes valdkondades, sealhulgas mikroskoopias, positsioneerimissüsteemides, sidetehnoloogias, elektri- ja magnetväljaandurites ning geofüüsikalistes uurimisvaldkondades, nagu näiteks maavarade otsimine ja seismoloogia. Paljud mõõteseadmed kasutavad mõõtmiste tegemiseks kvantomadusi, näiteks aatomkellad, ülijuhtivad kvantinterferentsiseadmed ja tuumamagnetresonants-spektroskoopia.
Robert Ballard

Robert Duane Ballard (sündinud 30. juunil 1942) on endine Ameerika Ühendriikide mereväe ohvitser ja Rhode Islandi Ülikooli okeanograafia professor. 
Ta on tuntud eelkõige oma töödega allveearheoloogias ning meregeoloogias.
Laiemalt tuntuks sai ta 1985. aastal, kui leidis Titanicu vraki. Samuti on ta leidnud lahingulaev Bismarck vraki (1989) ning lennukikandja USS Yorktown (CV-5) (1998). 2002. aastal leidis ta Teises maailmasõjas uppunud torpeedokaatri PT-109 vraki. Aluse, mille komandöriks oli toona tulevane USA president John Kennedy.
Ekke Märten Hekles

Ekke Märten Hekles (26. september 1997 – 4. juuni 2024) oli eesti näitleja.
Ekke Märten Hekles lõpetas 2016. aastal Vanalinna Hariduskolleegiumi ja 2020. aastal Eesti Muusika- ja Teatriakadeemia lavakunstikooli näitleja erialal (29. lend).
2020. aastast töötas ta näitlejana Tartu Uues Teatris ja mängis ka Vanemuise lavastustes.
Isiklikku.
Ekke Märten Hekles oli muusiku, laulukirjutaja ja näitleja Lauri Saatpalu poeg.
Loož &quot;Kalevipoeg&quot;

Loož "Kalevipoeg" on Rahvusvaheline Vabamüürlaste Ordu Meestele ja Naistele Le Droit Humain loož Tallinnas, mis asutati 1926.
Ajalugu.
Esimene koosolek toimus 10. märtsil 1926 ja 12. augustil esitati Eesti Vabariigi siseministrile avaldus ühingu Ühis-Vabamüürseppade Ordu Eesti looži registreerimiseks, mille juurde lisati ka põhikiri. 
Üldine Ühis-Vabamüürseppade Ordu "Le Droit Humain" Eesti Loosch "Kalevipoeg" suleti Siseministri resolutsiooniga 15. novembrist 1939 ja likvideerimiskomisjon avaldas üleskutse Riigi Teataja Lisas 20. veebruaril 1940.
Samanimeline Loož jätkas tegevust Gunnar Aarma eestvedamisel peale Eesti Vabariigi iseseisvuse taastamist. Looži esimene koosolek toimus 9. november 1996.
Yasin Ayari

Yasin Abbas Ayari (sündinud 6. oktoobril 2003 Solnas) on Rootsi jalgpallur, kes mängib poolkaitsjana Inglismaa Premier League'i klubis Brighton &amp; Hove Albion ja Rootsi jalgpallikoondises.
Jalgpallitreeninguid alustas Ayari kodulinnaklubis Råsunda IS. 8-aastaselt liitus ta Stockholmi klubiga AIK. AIK meeskonnas debüteeris Ayari 6. detsembril 2020 mängus IF Elfsborgi vastu. Rootsi kõrgliigas lõi ta esimese värava 2. aprillil 2022 hooaja avamängus BK Häckeni vastu. 24 mänguga lõi Ayari 2022. aastal Rootsi kõrgliigas neli väravat.
2023. aasta jaanuaris sõlmis ta kuni 2027. aasta juunini kehtiva lepingu Brighton &amp; Hove Albioniga. Inglismaa kõrgliigas debüteeris ta 4. aprillil 2023 mängus AFC Bournemouthi vastu. Hooajal 2023/24 oli Ayari Brighton &amp; Hove Albionist laenul Inglismaa esiliigaklubides Coventry City ja Blackburn Rovers.
Rootsi jalgpallikoondises debüteeris Ayari 10. jaanuaril 2023 mängus Soome vastu. Koondisekarjääri esimese värava lõi ta 11. oktoobril 2024 UEFA Rahvuste Liiga mängus Slovakkia vastu.
Rebecca Schaeffer

Rebecca Lucile Schaeffer (6. november 1967 Eugene, Oregon – 18. juuli 1989 West Hollywood, California) oli Ameerika Ühendriikide näitleja ja modell.
Rebecca Schaeffer oli pärit lastepsühholoog Benson Schaefferi ja näitekirjaniku ning kõrgkooli õppejõu Danna Schaeffer perekonnast. Ta oli oma vanemate ainuke laps.
Modellitööga hakkas Rebecca Schaeffer tegelema 1984. aastal.
Näitlejatööd alustas ta 1985. aastal. 1986–1988 mängis ta seriaalis "Minu õde Sam". Tal olid ka mitmed filmirollid.
18. juulil 1989 laskis tol ajal 19-aastane Robert John Bardo Rebecca Schaefferi maha ta koduuksel West Hollywoodis. Schaefferile pidi toodama uue filmi stsenaarium ja seetõttu avas ta võõrale ukse. Rebecca Schaeffer oli olnud Robert John Bardo kinnisideeks kolm aastat. Bardo sõnul ajendas teda mõrvaks Schaefferi osatäitmine filmis "Klassivõitluse stseenid Beverly Hillsis" ("Scenes from the Class Struggle in Beverly Hills") (1989), mille põhjal ta järeldas, et Schaefferist on saanud "järjekordne Hollywoodi hoor". 1991. aasta detsembris mõisteti Bardo eluks ajaks vangi ilma ennetähtaegse vabastamise võimaluseta.
Drâa-Tafilaleti piirkond

Drâa-Tafilaleti piirkond (araabia keeles درعة - تافيلالت) on 1. järgu haldusüksus Marokos. Asub Atlase mägedes ja piirneb kagus ja lõunas Alžeeriaga.
Piirkond jaguneb 5 provintsiks: Errachidia provints, Midelti provints, Ouarzazate provints, Zagora provints ja Tinghiri provints.
Simon Adingra

Simon Kofi Adingra (sündinud 1. jaanuaril 2002 Abobo) on Elevandiluuranniku jalgpallur, kes mängib äärepoolkaitsjana Inglismaa Premier League'i klubis Brighton &amp; Hove Albion ja Elevandiluuranniku jalgpallikoondises.
Klubikarjäär.
2020. aasta jaanuaris siirdus Ghana jalgpalliakadeemiast Right to Dream Academy Taani klubisse Nordsjælland. Taani kõrgliigas debüteeris Adingra 18. aprillil 2021 mängus Københavni vastu, kui sekkus mängu teisel poolajal ja lõi 90. minutil värava, mis tõi Nordsjællandile 2:2 viigi. Hooajal 2021/22 lõi Adingra Taani kõrgliigas 31 mänguga üheksa värvat.
2022. aasta juunis sõlmis Adingra nelja-aastase lepingu Brighton &amp; Hove Albioniga. Hooajal 2022/23 oli ta laenul Belgia kõrgliigaklubis Royale Union Saint-Gilloise ning lõi 36 mänguga 11 väravat. Brightoni meeskonnas debüteeris Adingra hooaja avamängus 12. augustil 2023 äsja Inglismaa kõrgliigasse tõusnud Luton Towni vastu ning lõi 4:1 võidumängus Brightoni kolmanda värava. Hooajal 2023/24 lõi ta Inglismaa kõrgliigas kokku kuus väravat.
Koondisekarjäär.
Elevandiluuranniku jalgpallikoondises debüteeris Adingra 17. juunil 2023 Aafrika rahvaste karikavõistluste valikmängus Sambia vastu. Koondisekarjääri esimese värava lõi ta sama aasta 17. novembril MM-i valikmängus Seišellide vastu.
2024. aasta veebruaris Adingra Elevandiluuranniku koondisega Aafrika meistriks. Veerandfinaalis Mali vastu lõi ta 90. minutil viigivärava. Kuigi Elevandiluurannik oli alates esimese poolaja lõpust mänginud vähemuses, lõi Oumar Diakité lisaaja teisel minutil 2:1 võiduvärava ning Elevandiluurannik pääses poolfinaali. Finaalis alistati 2:1 Nigeeria ning Adingra andis väravasöödu mõlemale Elevandiluuranniku väravale. Turniiri lõpus valiti Adingra turniiri parimaks noormängijaks.
Jenny Maxwell

Jennifer Helene Maxwell (3. september 1941 New York – 10. juuni 1981 Beverly Hills, California) oli Ameerika Ühendriikide näitleja.
Jenny Maxwell oli pärit norra ehitustöölise perekonnast. Ta oli Marilyn Monroe kauge sugulane.
Jenny Maxwell alustas näitlejakarjääri 1958. aastal ja mängis esialgu peamiselt teleseriaalides. 1961. aastal mängis ta Elvis Presley muusikafilmis "Sinine Hawaii" ("Blue Hawaii") Ellie Corbett rolli. Ta lõpetas näitlejatöö 1968. aastal. 
1959. aasta aprillis abiellus Jenny Maxwell lavastaja assistendi Paul W. Rappiga. Nad lahutasid abielu 1961. aasta detsembris ja pidasid seejärel kohtuvaidlust poja Briani hooldusõiguse üle. 15. veebruaril 1970 abiellus ta endast 21 aastat vanema advokaadi Ervin M. Roederiga.
10. juunil 1981 tulistati Jenny Maxwell ja Ervin M. Roederit nende maja fuajees. Jenny Maxwell suri kohapeal, Ervin M. Roeder mõni tund hiljem haiglas. Mõrvarit ei tabatud.
Julio Enciso

Julio César Enciso Espínola (sündinud 23. jaanuaril 2004 Caaguazús) on Paraguay jalgpallur, kes mängib Inglismaa Premier League'i klubis ja Paraguay jalgpallikoondises.
Ta alustas klubikarjääri Paraguay klubis Club Libertad. Paraguay kõrgliigas debüteeris ta 15-aastaselt 2019. aasta märtsis ning sai Club Libertadi läbi aegade noorimaks debütandiks. Esimese värava lõi ta Paraguay kõrgliigas 27. septembril 2020 mängus Sportivo San Lorenzo vastu. 2022. aasta esimesel poolel lõi ta 14 mänguga 11 väravat.
2022. aasta juunis sõlmis ta nelja-aastase lepingu Brighton &amp; Hove Albioniga. Inglismaa kõrgliigas debüteeris ta 29. oktoobril 2022 mängus Londoni Chelsea vastu. Esimese liigavärva lõi ta 4. aprillil 2023 mängus AFC Bournemouthi vastu.
24. mail 2023 lõi ta Manchester City vastu värava, mis valiti Inglismaa Premier League'i hooaja parimaks väravaks. 
Paraguay jalgpallikoondises debüteeris Enciso 2021. aasta Copa América esimeses alagrupimängus Boliivia vastu. Koondisekarjääri esimese värava lõi ta 2024. aasta Copa América esimeses alagrupimängus Colombia vastu. Enciso kuulus Paraguay võistkonda 2024. aasta suveolümpiamängude jalgpalliturniiril. Olümpiaturniiri teises alagrupimängus lõi ta värava Iisraeli vastu.
Tanger-Tétouan-Al Hoceïma piirkond

Tanger-Tétouan-Al Hoceïma piirkond (araabia keeles طنجة - تطوان - الحسيمة) on 1. järgu haldusüksus Marokos. Asub riigi põhjaosas.
Piirkond jaguneb 6 provintsiks ja 2 prefektuuriks: Al Hoceïma provints, Chefchaoueni provints, Fahs-Anjra provints, Larache provints, M’diq-Fnideqi prefektuur, Ouezzane provints, Tanger-Assilahi prefektuur ja Tétouani provints.
Gosau

Gosau on vald ("Gemeinde") Austrias Ülem-Austria liidumaal Gmundeni ringkonnas.
Gosau asub Gosaubachi oja ääres Salzkammerguti piirkonnas. Vallakeskus asub merepinnast 767 m kõrgemal. 58,9% valla territooriumist on kaetud metsaga. Gosau lõunapoolses otsas on tee, mis viib Vorderer Gosauseeni, järveni, kust on hea vaade Dachsteinile.
Gosau on üks vähestest luterlikest kogukondadest Austrias, umbes 71% elanikkonnast on luterlased.
Ajalugu.
Gosaud ümbritseva oru asustasid 13. sajandil Salzburgi Püha Peetruse kloostri mungad. Peamine tööstus oli puidutootmine Hallstatti soolakaevandustele. 1490. aastal sai Gosau Vürstiriigi Ennsi jõe kohal osaks. Prantslased okupeerisid ala korduvalt Napoleoni sõdade ajal. Kui 1918. aastal moodustati Austria vabariik, sai Gosaust Ülem-Austria liidumaa osa. 1938. aastal annekteeris ala (koos ülejäänud Austriaga) Saksa Riik ja Gosaust sai Gau Oberdonau osa; see sai taas Ülem-Austria osaks, kui 1945. aastal taastati Austria vabariik.
Majandus.
Minevikus olid suured Gosau tööstused puidutootmine ja soolakaevandamine naabruses Hallstattis. Tänapäeval on peamine sissetulekuallikas turism, kuigi kariloomade, peamiselt veiste kasvatamine on ka oluline majandustegevus.
Orientali piirkond

Orientali piirkond (araabia keeles درعة - تافيلالت) on 1. järgu haldusüksus Marokos. Asub riigi põhjaosas ning piirneb idas ja lõunas Alžeeriaga.
Piirkond jaguneb 7 provintsiks ja 1 prefektuuriks: Berkane provints, Driouchi provints, Figuigi provints, Guercifi provints, Jrada provints, Nadori provints ja Taourirt provints ning Oujda-Angadi prefektuur.
Grünau im Almtal

Grünau im Almtal on vald ("Gemeinde") Austrias Ülem-Austria liidumaal Gmundeni ringkonnas.
Grünaud ümbritsevad mäed, mille keskne jõgi (Alm) voolab läbi kogu oru.
Sport.
Grünaul on kirglik side ka nende kohaliku jalgpallimeeskonnaga "UFC Drack Bau Grünau". Kodumänge peetakse kohalikul jalgpalliareenil "Sportplatz Union Grünau".
Muud.
Almi järve ääres on "Hubertihaus", Hannoveri dünastia jahimaja.
Fès-Meknèsi piirkond

Fès-Meknèsi piirkond (araabia keeles فاس-مكناس) on 1. järgu haldusüksus Marokos. Asub riigi põhjaosas.
Piirkond jaguneb 7 provintsiks ja 2 prefektuuriks.
2014. aastal oli piirkonna rahvaarv 4 236 892.
Almi jõgi

Alm on jõgi Austrias Ülem-Austria liidumaal.
Alm algab Almi järvest. See on Trauni jõe parempoolne lisajõgi, mis suubub Fischlhami juures. Selle suurim lisajõgi on Laudach.
Vallad piki jõge on Grünau im Almtal, Scharnstein, Pettenbach, Vorchdorf, Steinerkirchen an der Traun ja Bad Wimsbach-Neydharting.
Vesi on joodav. Almis elutsevad kalaliigid on meriforell, vikerforell, ameerika paalia ja harjus.
Rabat-Salé-Kénitra piirkond

Rabat-Salé-Kénitra piirkond (araabia keeles الرباط سلا القنيطرة) on 1. järgu haldusüksus Marokos. Asub riigi põhjaosas Atlandi ookeani ääres.
Piirkond jaguneb 4 provintsiks ja 3 prefektuuriks.
2014. aastal oli piirkonna rahvaarv 4 580 866.
Almi järv

Almi järv (saksa keeles "Almsee") on järv Salzkammerguti Ülem-Austria osas, Almi orus, 11 km Grünau im Almtalist lõuna pool. Järv asub Totes Gebirge mägede põhjaosas.
Järvest voolab välja Almi jõgi. 1965. aastast on järve ümbritsev ala looduskaitse all. Konrad Lorenz tegi järve ääres hallhane olulisi vaatlusi.
Järve ääres on "Hubertihaus", Hannoveri dünastia jahimaja.
Béni Mellal-Khénifra piirkond

Béni Mellal-Khénifra piirkond (araabia keeles بني ملال خنيفرة) on 1. järgu haldusüksus Marokos. Asub riigi põhjaosas.
Piirkond jaguneb 5 provintsiks.
2014. aastal oli piirkonna rahvaarv 2 520 776.
Casablanca-Settati piirkond

Casablanca-Settati piirkond (araabia keeles الدار البيضاء - سطات) on 1. järgu haldusüksus Marokos. Asub riigi põhjaosas.
Piirkond jaguneb 7 provintsiks ja 2 prefektuuriks.
2014. aastal oli piirkonna rahvaarv 6 861 739.
Traunstein (mägi)

Traunstein [ˈtʁaʊ̯nˌʃ͡taɪ̯n] on kõrgeim mägi Trauni järve idakaldal Austrias Gmundeni ringkonnas. Tänu oma peaaegu vertikaalsetele seintele, mis lõpevad otse järvega ja eraldatud, näeb Traunstein välja nagu rändrahn maastikul. Selle omanäoline siluett on nähtav kaugelt, seetõttu kutsutakse teda sageli Salzkammerguti valvuriks.
Marrakech-Safi piirkond

Marrakech-Safi piirkond (araabia keeles مراكش آسفي) on 1. järgu haldusüksus Marokos. 
Piirkond jaguneb 7 provintsiks ja 1 prefektuuriks.
2014. aastal oli piirkonna rahvaarv 4 520 569.
Gschwandt

Gschwandt on vald ("Gemeinde") Austrias Ülem-Austria liidumaal Gmundeni ringkonnas.
Gschwandt asub künklikus piirkonnas, kust avaneb vaade Traunsteinile. U. 18 % valla territooriumist on kaetud metsaga ja 71 % on haritav maa.
Wąwolnica

Wąwolnica on linn Poolas Lublini vojevoodkonnas Puławy maakonnas, Wąwolnica valla halduskeskus. Wąwolnica asub Puławyst umbes 18 km kagus ja Lublinist ligikaudu 30 km läänes.
Wąwolnica sai linnaõigused enne 1370. aastat (võimalik, et 1364. aastal). 1448. aastal linna asukohta muudeti. Wąwolnica kaotas linnaõigused 1870. aastal.
Wąwolnica sai linnaõigused tagasi 1. jaanuaril 2025.
Kobylnica

Kobylnica (saksa keeles "Kublitz", kašuubi keeles "Kòbëlnica") on linn Poolas Pomorze vojevoodkonnas Słupski maakonnas, Kobylnica valla halduskeskus. Kobylnica asub Słupskist vahetult kagus.
Asulat on esmamainitud 1315. aastal. Poola koosseisus on Kobylnica alates 1945. aastast.
Kobylnica sai linnaõigused 1. jaanuaril 2025.
Norra mets

"Norra mets" (jaapani ノルウェイの森, Noruwei no mori) on Haruki Murakami romaan, mis ilmus 10. septembril 1987 Kōdansha kirjastuses.
Pealkiri "Norra mets" on pärit ansambli "The Beatles" laulust "Norwegian Wood (This Bird Has Flown)", mille kuulmine toob raamatu minategelasele Watanabele meelde tema esimese armastatu Naoko, tema parima sõbra kallima. Watanabe kandub mõtetes tagasi kahekümne aasta tagusesse aega, mil ta oli üliõpilane Tōkyōs. 
2010. aastal valmis romaani põhjal samanimeline film.
Eesti keeles ilmus see 2006. aastal kirjastuses Varrak. 2015. ja 2021. aastal ilmus kordustrükk.
Kazanów

Kazanów on linn Poolas Masoovia vojevoodkonnas Zwoleńi maakonnas, Kazanówi valla halduskeskus. Kazanów asub Iłżanka jõe ääres, Zwoleńist umbes 18 km edelas ja Varssavist ligikaudu 110 km lõunas.
Kazanów on asutatud 1566. aastal. Kazanów kaotas linnaõigused 1870. aastal.
1. jaanuaril 2025 sai Kazanów linnaõigused tagasi.
Sobków

Sobków on linn Poolas Święty Krzyżi vojevoodkonnas Jędrzejówi maakonnas, Sobkówi valla halduskeskus. Sobków asub Nida jõe vasakul kaldal, Jędrzejówist 12 km kirdes ja Kielcest ligikaudu 22 km lõunaedelas.
Sobków asutati ja sai linnaõigused 1563. aastal. Sobków kaotas linnaõigused 1870. aastal.
1. jaanuaril 2025 sai Sobków linnaõigused tagasi.
Pirro Vengu

Pirro Vengu (sündinud 24. aprillil 1986 Elbasanis) on Albaania poliitik.
Pirro Vengu omandas 2008. aastal Pariisi 10. Ülikoolis ("Université Paris-Nanterre") bakalaureusekraadid ajaloo ja filosoofia alal. 2010. aastal omandas ta Pariisi 10. Ülikoolis magistrikraadi poliitik ajaloo alal. 2011. aastal omandas ta magistrikraadi rahvusvaheliste suhete alal Pariisis Riiklikus ida keelte ja kultuuride instituudis. 2009–2010 töötas ta Euroopa Välissuhete Nõukogus programmide assistendina ja 2010–2013 uurimisprogrammide koordinaatorina. 2013–2017 oli ta Albaania Välisministeeriumi kabinetijuhataja. 2017–2019 oli ta Albaania peaminitri büroo korruptsioonivastase osakonna juhataja. 2019–2024 töötas ta Durrësi sadama tegevjuhina.
30. juulist 2024 on ta Albaania kaitseminister.
Constanze Geiger

Constanze Therese Adelheit Geiger, ka Konstanze Geiger, hiljem Constanze Geiger von Ruttenstein (16. oktoober 1835, Viin – 24. august 1890, Dieppe) oli austria pianist, näitleja, helilooja ja laulja (sopran).
Ta oli helilooja Joseph Geigeri tütar.
Klaaskuppel

"Klaaskuppel" (inglise 'The Bell Jar') on ameerika kirjaniku Sylvia Plathi, kes on tuntud peamiselt luuletajana, ainus romaan. See ilmus jaanuaris 1963.
Romaan jälgib peategelast, 19-aastast Esther Greenwoodi läbi 1953. aasta suve, mis algab praktikaga ühes New Yorgi moeajakirjas ning viib raske depressioonini, Estheri enesetapukatseni ja ravini psühhiaatriakliinikus.
Pseudonüümi Victoria Lucas all ilmunud romaan on autobiograafiliste sugemetega.
Kuu pärast romaani ilmumist sooritas kirjanik enesetapu.
Eesti keeles ilmus romaan 1995 ja uuesti 2019 Inna Feldbachi (Inna Kustavus) tõlkes.
Souss-Massa piirkond

Souss-Massa piirkond (araabia keeles سوس ماسة) on 1. järgu haldusüksus Marokos. Asub Atlandi ookeani rannikul ja piirneb kagus Alžeeriaga. Sisemaal hõlmab osa Anti-Atlase mäestikust.
Piirkond jaguneb 4 provintsiks ja 2 prefektuuriks.
2014. aastal oli piirkonna rahvaarv 2 676 847.
Rannikul asub Souss-Massa rahvuspark.
Guelmim-Oued Nouni piirkond

Guelmim-Oued Nouni piirkond (araabia keeles ڭلميم-وادي نون) on 1. järgu haldusüksus Marokos. Piirkonna kaguosa hõlmab osa Lääne-Saharast. 
Piirkond jaguneb 4 provintsiks: Assa-Zagi provints, Guelmimi provints, Sidi Ifni provints ja Tan-Tani provints.
2014. aastal oli piirkonna rahvaarv 433 757.
Paul Steinhardt

Paul Joseph Steinhardt (sündinud 25. detsembril 1952 Washingtonis) on ameerika füüsikateoreetik ja kosmoloog.
Ta on lõpetanud 1974. aastal California Tehnoloogiainstituudi bakalaureusekraadiga ("Bachelor of Science") ja kaitsnud 1978. aastal Harvardi Ülikoolis doktoritöö füüsikas (PhD).
Steinhardt töötas aastatel 1981–1998 Pennsylvania ülikoolis (professor 1989–1998) ja 1998. aastast töötab Princetoni Ülikoolis, kus oli teoreetilise teaduse keskuse direktor (2007–2019) ja on alates 2000. aastast Albert Einsteini loodusteaduste professor.
Ta avaldas 2007. aastal kahasse Neil Turokiga raamatu "Endless Universe: Beyond the Big Bang", mis on populaarteaduslik teos nüüdisaegsete kosmoloogiliste teooriate kohta. 
Teadustöö.
Steinhardti uurimistöö hõlmab osakestefüüsika, astrofüüsika, kosmoloogia ja tihkaine füüsika probleeme. Ta on üks inflatsioonimudeli loojaid (uus inflatsioon), mis on standardse Suure Paugu teooria oluline modifikatsioon, mis selgitab universumi suuremahulist homogeensust, geomeetriat ja struktuuri. Ta oli üks esimesi, kes näitas, et kvantfluktuatsioonid koos inflatsiooniga võivad tekitada peaaegu mastaabis invariantse tiheduse variatsioonide spektri. Seejärel laiendades neid ideid, demonstreeris ta esimesena, et inflatsioon võib olla igavene, mille tulemuseks on multiversum. Ta tutvustas kvintessentsi mõistet, tumeenergia dünaamilist vormi, mis võib põhjustada 1990. aastate teisel poolel avastatud kiirenevat paisumist. Ta esitas ka uudseid tumeaine mudeleid, sealhulgas iseinterakteeruvat tumeainet.
2001. aastal tegid Steinhardt ja tema kaastöötajad oletuse, et Suur Pauk võib osutuda Suureks Põrkeks ja et peamised sündmused, mis kujundavad universumi suuremastaabilise tasasuse ja tiheduse variatsioone, võisid aset leida enne Suurt Põrget. Järgmisel aastal arendasid Steinhardt ja Neil Turok ideed edasi, tehes oletuse, et põrge võib korduda korrapäraste ajavahemike järel umbes iga triljoni aasta tagant, mille tulemuseks on universumi "tsükliline mudel", millest on nüüdseks saanud juhtiv konkurent inflatsioonilisele mudelile.
Publikatsioone.
Paul Steinhardti tsiteeritumaid publikatsioone Google Scholari andmeil (2024):
Neil Turok

Neil Geoffrey Turok (sündinud 16. novembril 1958 Johannesburgis) on Lõuna-Aafrika Vabariigist pärit Kanada füüsikateoreetik ja kosmoloog.
Ta on lõpetanud Cambridge'i Ülikooli ja kaitsnud 1983. aastal Imperial College Londonis doktoritöö (PhD). 
Ta oli aastatel 1994–1997 Princetoni Ülikooli füüsikaprofessor, 1997–2008 Cambridge'i ülikooli matemaatilise füüsika õppetooli juhataja ja 2008–2019 Perimeter Institute for Theoretical Physicsi direktor. Alates 2020. aastast on ta Edinburghi Ülikooli teoreetilise füüsika õppetooli Higgsi professor.
Ta avaldas 2007. aastal kahasse Paul Steinhardtiga raamatu "Endless Universe: Beyond the Big Bang", mis on populaarteaduslik teos nüüdisaegsete kosmoloogiliste teooriate kohta.
Teadustöö.
Turoki uurimistöö keskendub kosmoloogia fundamentaalsete teooriate ja uute vaatlustestide väljatöötamisele. Tema ennustused kosmilise taustkiirguse (CBR) polarisatsiooni ja temperatuuri korrelatsioonide kohta, mis on põhjustatud tumeenergiast, on leidnud üksikasjalikku kinnitust kui olulised tõendid standardse kosmoloogilise mudeli kehtivuse kohta.
Koos Stephen Hawkingiga avastas ta instantonilised lahendused, mis kirjeldavad inflatsiooniliste universumite sündi. Tema avatud inflatsiooni käsitlev töö on laialdaselt arutatud multiversumi paradigma aluseks. Koos Paul Steinhardtiga töötas ta välja alternatiivse, tsüklilise kosmoloogia mudeli, mille ennustused on siiani kooskõlas kõigi vaatlustestidega.
Maggie McNamara

Marguerite McNamara (tuntud kui Maggie McNamara; 18. juuni 1928 New York – 18. veebruar 1978 New York) oli Ameerika Ühendriikide näitleja ja modell.
Maggie McNamara oli pärit Timothy McNamara ja Helen McNamara (neiupõlvenimega Fleming) neljalapselisest perekonnast. Vanemad lahutasid abielu, kui Maggie oli üheksa-aastane. Vanemad olid iiri päritolu. Modellitööd alustas ta juba keskkooliõpilasena.
Maggie McNamara õppis kolm aastat tantsu ja näitlemist. Ta alustas tegevust teatrinäitlejana 1951. aastal. 1953. aastal mängis ta ühte peaosadest romantilises komöödiafimis "Sinine kuu" ("The Moon is Blue"), mis äratas laialdast tähelepanu ja tõi McNamarale parima naispeaosatäitja Oscari nominatsiooni. 1954. aastal mängis ta filmis "Three Coins in the Fountain" ja 1955. aastal Richard Burtoni kõrval peaosas eluloofilmis "Prince of Players". Kuigi tema näitlejakarjäär oli hästi alanud, taandus McNamara seejärel pikaks ajast näitlemise juurest, kuna ta ei tahtnud New Yorgist ära kolida ning tema abielu filmilavastaja ja stsenaristi David Swiftiga oli jooksnud karidele.
1962. aastal naasis McNamara teatrilavale. 1963. aastal tegi ta oma viimase filmirolli filmis "The Cardinal". Pärast seda mängis ta kuni 1964. aastani veel paaris telesarjas. Hiljem töötas masinakirjutajana ja oli avalikkuse eest kadunud.
Maggie McNamara lõpetas elu enesetapuga võttes 18. veebruaril 1978 unerohutabettide üledoosi.
Valevaakum

Valevaakum on kvantväljateoorias hüpoteetiline kvantvaakum, mis on lokaalselt stabiilne, kuid ei hõiva võimalikult stabiilset põhiseisundit. Selles seisundis nimetatakse seda metastabiilseks. Selles olekus võib see kesta väga kaua, kuid lõpuks võib see muutuda stabiilsemaks. Sellist nähtust nimetatakse valevaakumi lagunemiseks.
Valevaakum kosmilises inflatsioonis.
Mitmed teooriad viitavad sellele, et kosmilist inflatsiooni võib põhjustada valevaakumi lagunemine tõeliseks vaakumiks.
Kaootilise inflatsiooni teooria eeldab, et universum võib olla kas valevaakumis või tõelises vaakumis. Alan Guth tegi oma algses kosmilist inflatsiooni käsitlevas töös oletuse, et inflatsioon võib lõppeda kvantmehaanilise mullide moodustumisega. Peagi saadi aru, et homogeenset ja isotroopset universumit ei ole võimalik vägivaldse tunnelleerumise kaudu säilitada. See pani Andrei Linde ning iseseisvalt Andreas Albrechti ja Paul Steinhardti välja pakkuma "uue inflatsiooni" ("aeglase inflatsiooni") teooriat, mille puhul tunnelleerumist ei toimu ja inflatsiooniline skalaarväli kujutab selle asemel graafikuid kerge kaldega.
71. ekspeditsioon

71. ekspeditsioon oli Rahvusvahelise Kosmosejaama 71. alaline meeskond. 
Ekspeditsioon algas 6. aprillil 2024 kui jaamast lahkus Sojuz MS-24.
Ekspeditsiooni ajal saabus jaama Boeing Crew Flight Test, mille pardal olid astronaudid Sunita Williams ja Barry Wilmore. Williamsi ja Wilmore'i külastus pidi esialgu olema lühiajaline, kuid kosmoselaeva tehniliste probleemide tõttu naasis see Maale ilma astronautideta. Williams ja Wilmore said kosmosejaama "de facto" meeskonnaliikmeteks ning hiljem lisati nad formaalselt 71., 72. ja 73. ekspeditsiooni liikmete nimekirja.
Ekspeditsioon lõppes 23. septembril kui jaamast lahkus Sojuz MS-25.
Marie Walcamp

Marie Walcamp (27. juuli 1894 Dennison, Ohio – 17. november 1936 Los Angeles, California) oli Ameerika Ühendriikide tummfilmiajastu näitleja.
Marie Walcampi vanemad olid Arnold Walcamp ja Mary Walcamp (neiupõlvenimega Mackel). Pärast isa surma kolis perekond Pennsylvaniasse. Marie Walcamp unistas lavalepääsemisest ja ta võttis laulu- ja tantsutunde. 1912. aastal ühines ta San Franciscos teatrikompaniiga Kolb and Dill. 1913. aastal sõlmis ta lepingu filmikompaniiga Universal Studios ja alustas filminäitlejakarjääri. Ühtekokku mängis ta rohkem kui 50 filmis, enamasti lühifilmides. Ta mängis ka paljudes vesternides. 1919. aastal abiellus ta näitleja Harland Tuckeriga. Viimase filmirolli mängis Walcamp 1927. aastal melodraamas "Kiusatuse hetkel" ("In a Moment of Temptation"). Seejärel tegutses ta teatrinäitlejana.
Marie Walcamp kannatas depressiooni all. Ta lõpetas elu enesetapuga keerates oma korteris gaasikraani lahti.
Probleemipõhine õpe

Probleemipõhine õpe (PPÕ) on pedagoogiline lähenemisviis, mis pakub õpilastele võimaluse lahendada reaalseid või simuleeritud probleeme, tuginedes oma teadmistele ja oskustele erinevatest valdkondadest. Selline lähenemine julgustab õpilasi arendama praktilisi lahendusi keerulistele probleemidele, pannes neid seeläbi aktiivselt õppeprotsessis osalema. 
PPÕ-protsess töötati välja meditsiinihariduse jaoks ja sellest ajast alates on seda hakatud kasutama ka muudes valdkondades. PPÕ võimaldab õppijatel arendada oskusi, mida neil oma tulevases töös vaja läheb. See parandab kriitilist mõtlemist, info otsimise ja koostöö oskust. PPÕ-protsess hõlmab sageli töötamist väikestes õppijate rühmades. Iga õpilane võtab rühmas mõne rolli, mida vahetatakse sageli. 
Juhendaja ülesanne on hõlbustada õppimist, toetades, suunates ja jälgides õppeprotsessi. Juhendaja eesmärk on tõsta õpilaste enesekindlust probleemide lahendamisel. See protsess põhineb konstruktivismil. PPÕ esindab paradigma muutust traditsioonilisest loengupõhisest õpetamis- ja õppimisfilosoofiast.
Sandra Drzymalska

Sandra Drzymalska (sündinud 24. juulil 1993 Wejherowos) on poola näitleja.
Sandra Drzymalska isa on automehaanik ja ema medõde. Tal on kaks nooremat venda.
2017. aastal lõpetas ta Stanisława Wyspiański nimelise Teatrikunsti Akadeemia Krakówis. Filmides mängimist alustas 2015. aastal. Ta on mänginud ka teleseriaalides. Kasandra rolli eest 2022. aastal valminud filmis "Io" sai ta Poola filmiauhinna parima naispeaosa eest.
Tétouan

Tétouan on linn Marokos Tanger-Tétouan-Al Hoceïma piirkonnas, Tétouani provintsi keskus.
Linn asub umbes 60 km Tangeri linnast kagus ja Gibraltari väina lähedal Mhannech wadi orus.
2020. aastal oli linnas 402 118 elanikku.
Tétouani vanalinn kuulub UNESCO maailmapärandi nimistusse.
Maria Teresa Kalmet

Maria Teresa Kalmet (sündinud 3. novembril 1996 Tallinnas) on eesti näitleja.
Ta on lõpetanud 2013. aastal Tallinna Õismäe Gümnaasiumi põhikooliosa, 2016. aastal Vanalinna Hariduskolleegiumi ning 2022. aastal Eesti Muusika- ja Teatriakadeemia lavakunstikooli 30. lennu näitleja erialal. 2020. aastal täiendas ta ennast Rose Bruford College'is Londonis. Pärast lavakooli lõpetamist 2022. aastal asus näitlejana tööle Theatrumisse. 
Alates 2024. aastast on vabakutseline.
Ta on mänginud filmis "Vigased pruudid" ja teleseriaalis "Valetamisklubi".
Gustav von Craffström

Gustav von Craffström (Kraffström) (27. august 1784 Läänemaa − 19. september 1854 Tartu) oli Venemaa keisririigi sõjaväelane (jalaväekindral).
Gustav von Craffström sündis 1784. aastal soome-rootsi päritolu vene ohvitseri obristleitnant Bernhard von Graffströmi ja Pitsalust pärit Anna Sausi pojana. 1800. aastal astus ta lihtsõdurina teenima Vene Preobraženski kaardiväepolku, 1800. aasta detsembris ülendati ta alamlipnikuks ja seejärel lipnikuks, 1807. aastast alamleitnandiks, 1810. aastast leitnandiks, 1812. aastast staabikapteniks, 1813. aastast kapteniks. Aastatel 1812–1814 võttis ta rooduülemana osa sõjast Napoleoni vastu. 
1816. aastal ülendati polkovnikuks, 1824. aastal kindralmajoriks, 1838. aastal kindralleitnandiks ja 1850. aastal jalaväekindraliks.
Alates 1826 oli Moskvas kaardiväepolgu ülem, aastatel 1828–1829 võttis osa Vene-Türgi sõjast ja 1830–1831 Poola mässu mahasurumisest. 
1835. aasta detsembrist kuni aastani 1854 oli Tartu õpperingkonna kuraator. 
1852. aastal nimetati ta Tartu Ülikooli auliikmeks. 
Gustav von Craffström suri 1854. aastal Tartus ja on maetud Tartu Raadi kalmistule.
Kostrzyn nad Odrą

Kostrzyn nad Odrą (aastatel 1946–2002 Kostrzyn, saksa keeles "Küstrin") on linn Poolas Lubuszi vojevoodkonnas Gorzów Wielkopolski maakonnas. Kostrzyn nad Odrą asub Warta jõe Odrasse suubumise kohas Saksamaa piiri ääres, Gorzów Wielkopolskist ligikaudu 42 km läänes.
12. sajandil oli praeguse linna kohal Poola linnus ja tollimaja. 1232. aastal andis Suur-Poola hertsog Władysław Odonic linnuse Templiordule. 1261. aastal läks Küstrin Brandenburgi margi koosseisu. Linnaõigused sai Küstrin 1300. aastal. 15.–16. sajandil oli Küstrin oluline kala-, teravilja- ja veisekaubanduse keskus. 1536–1571 oli Küstrin Neumargi markkrahvi Johann von Küstrini residents, kes rajas sinna kindluse. 1806–1814 oli linn Prantsuse vägede poolt okupeeritud. 19. sajandi teisel poolel kiirenes linna majanduse areng. Raudteeühenduse Berliiniga sai Küstrin 1857. aastal. Teises maailmasõjas hävis umbes 95% Küstrinist. 1945 läks linn Poola koosseisu.
Delia Owens

Delia Owens (sündinud 4. aprillil 1949 Thomasville'is, Georgias) on ameerika zooloog ja kirjanik. Tema 2018. aastal ilmunud romaan "Kus laulavad langustid" (eesti keeles 2019) muutus ülemaailmseks bestselleriks.
Owens töötas 1974. aastast alates koos oma abikaasa Mark Owensiga Botswanas uurides pruunhüäänide ja lõvide elu Kalahari kõrbes. Oma läbielamistest avaldas ta 1984. aastal koos Mark Owensiga raamatu "Kalahari karje" ('Cry of the Kalahari', eesti keeles 2003). 1986. aastal kolisid nad Sambiasse, kus olid Põhja-Luangwa rahvuspargis elades tunnistajaks laiaulatuslikule salaküttimisele. Sambia võimude vastu suunatud kriitika tõttu pidid nad riigist lahkuma. 1992. aastal avaldasid nad oma kogemustest raamatu "The Eye of the Elephant".
2018. aastal avaldas ta romaani "Kus laulavad langustid", mida müüdi pooleteise aastaga üle 4,5 miljoni eksemplari ning aprilliks 2023 üle 18 miljoni eksemplari.
Hirschioporaceae

Hirschioporaceae on klassi "Agaricomycetes" kuuluv kandseente sugukond.
Pallidohirschioporus

Pallidohirschioporus on klassi "Agaricomycetes" kuuluv kandseente perekond.
Liike.
Kasekõbjuk esineb ühe käsitluse kohaselt siin perekonnas.
Riccardo Calafiori

Riccardo Calafiori (sündinud 19. mail 2002 Roomas) on Itaalia jalgpallur, kes mängib kesk- või vasakkaitsjana Inglismaa Premier League'i klubis Londoni Arsenal ja Itaalia jalgpallikoondises.
Alates 2010. aastast kuulus Calafiori AS Roma noortesüsteemi. Roma meeskonnas debüteeris ta Itaalia kõrgliigas 1. augustil 2020 mängus Torino Juventuse vastu. 3. detsembril 2022 lõi ta UEFA Euroopa Liiga alagrupimängus värava BSC Young Boysi vastu. Hooaja 2022/23 teises pooles oli ta Romast laenul Itaalia kõrgliigaklubis Genoa.
Hooajal 2022/23 mängis ta Šveitsi kõrgliigaklubis FC Basel. Seejärel naasis ta Itaalia kõrgliigasse, kui liitus Bolognaga. Peatreener Thiago Motta all hakkas Calafiori mängima keskkaitsja positsioonil. Hooaja eelviimases mängus 20. mail 2024 lõi ta Juventuse vastu kaks värvat. Hooaja lõpus valiti Calafiori Itaalia kõrgliiga sümboolsesse koosseisu.
2024. aasta juulis sõlmis ta lepingu Arsenaliga. Arvatav üleminekusumma oli 42 miljonit naelsterlingit. Inglismaa kõrgliigas lõi ta esimese värava 22. septembril 2024 mängus Manchester City vastu.
Aastatel 2017–2024 mängis Calafiori Itaalia noortekoondistes. Itaalia jalgpallikoondises tegi ta debüüdi 4. juunil 2024 sõprusmängus Türgi vastu. Samal aastal kuulus ta Itaalia koondisse Euroopa meistrivõistlustel.
Koivusaari metroojaam

Koivusaari metroojaam (soome keeles "Koivusaaren metroasema", rootsi keeles "Björkholmens metrostation") on Helsingi metroo Länsimetro haru metroojaam Helsingis.
2023. aastal läbis jaama keskmiselt 2200 reisijat päevas. Jaama eskalaatorid on 76,2 m pikkused.
Jaam kuulub A-piletitsooni.
Johannes Richard Sepping

Johannes Richard Sepping (sündinud 30. augustil 1995 Rakveres) on eesti näitleja.
Ta on 2014. aastal lõpetanud Väike-Maarja Gümnaasiumi ja 2018. aastal Eesti Muusika- ja Teatriakadeemia lavakunstikooli (28. lend). Aastatel 2018–2022 oli ta Paide teatri näitleja. Alates 2023. aastast töötab ta näitlejana Rakvere teatris.
Johannes Richard Sepping on mänginud filmis "Sangarid" ja tudengifilmides.
Keilaniemi metroojaam

Keilaniemi metroojaam (soome keeles "Keilaniemen metroasema", rootsi keeles "Kägeluddens metrostation") on Helsingi metroo Länsimetro haru metroojaam Espoos.
2022. aastal läbis jaama keskmiselt 3500 reisijat päevas.
Jaam kuulub B-piletitsooni.
Karl Reinhold Michael Masing

Karl Reinhold Michael Masing (vene keeles Михаил Карлович Мазинг; 6. vkj/18. november 1836 Mustjala, Saaremaa − 7. mai 1911 Peterburi) oli Venemaa keisririigi sõjaväelane (suurtükiväekindral).
Michael Masing sündis 1836. aastal Saaremaal Mustjalas, ta oli pärit Masingute suguvõsast, tema isa Carl Johannes Masing (1811–1878) oli vaimulik, Mustjala Anna koguduse ja Peterburi Mihkli koguduse pastor ning ema paruness Ida von Ungern-Sternberg. Vend Albert Ludwig Immanuel Masing oli Peterburis luteri pastor (saksa-vene Maria koguduses), vend Gotthilf Leonhard Masing oli slaavi keelte professor Tartu Ülikoolis.
Venemaa keisririigi sõjaväeteenistusse astus 1852. aastal ja lõpetas 1858. aastal Mihhaili suurtükiväekooli lipnikuna ja astus kohe Mihhaili suurtükiväeakadeemiasse. 1861. aastal lõpetas akadeemia ja määrati ratsasuurtükiväkke. 
Osales sõjategevuses Turkestanis (Kokandi khaani vastu). Michael Masingit autasustati Georgi ordeni 4. järguga Hodženti kindluse vallutamisel ilmutatud vahvuse eest (1866). 1872. aastal kapten 2. kaardiväe ratsasuurtükiväe brigaadis ja võttis osa 1877–1878 Vene-Türgi sõjast. 1874. aastal ülendati polkovnikuks ja 1886. aastal kindralmajoriks. 
1882. aastal aadeldati polkovnik Karl Reinhold Michael Masing, abikaasa ja järglastega. 
1891. aastast oli Michael Masing 3. suurtükiväebrigaadi ülem ja aastatel 1895–1901 XIII armeekorpuse suurtükiväe ülem. 1896. aastal ülendati ta kindralleitnandiks ja 1906. aastal suurtükiväekindraliks. 
Kindral Michael Masing suri Peterburis 7. mail 1911.
Astrid Øyre Slind

Astrid Øyre Slind (sündinud 9. veebruaril 1988) on Norra murdmaasuusataja.
Ta osales 2009., 2010. ja 2011. aasta juunioride maailmameistrivõistlustel (U23 klass). 2009. aastal võitis ta 15 km jälitussõidus hõbemedali ja 2010. aastal samal alal kuldmedali. 2013. aasta taliuniversiaadil võitis ta pronksmedali 15 km ja kuldmedali 5 km sõidus.
Ta debüteeris maailma karikasarjas 2008. aasta märtsis Holmenkolleni suusafestivalil, kus saavutas 30 km distantsil 44. koha. Järgmisel võistlusel kogus ta ka oma esimesed maailma karikasarja punktid, saades 2008. aasta detsembris Davosi 10 km distantsil 22. koha. Teine tipphetk oli 2009. aasta märtsivõistlused Falunis, kus ta saavutas sprindis 20. ja üldarvestuses 25. koha. Tema viimane MK-võistlus toimus 2014. aasta Holmenkolleni suusafestivalil.
6. märtsil 2022 võitis ta Vasaloppeti maratoni naiste arvestuses uue rajarekordiga.
Pärast kaheksat aastat osales ta taas maailma karikasarjas hooajal 2022-23. Ta oli Tour de Ski 2022-23 üldarvestuses seitsmes. 29. jaanuaril 2023 Les Rousses saavutas ta oma esimese poodiumikoha maailma karikasarjas, kui tuli ühisstardiga 20 km klassikasõidus kolmandaks. 2023. aasta MM-il Planicas saavutas ta 15 km skiatlonis – ühisstardist suusavahetusega – pronksi kahe rootslanna Ebba Anderssoni ja Frida Karlssoni järel. Samas tuli ta maailmameistriks, kui osales teatevõistluse võitnud Norra võistkonnas koos Tiril Udnes Wengi, Anne Kjersti Kalvå ja Ingvild Flugstad Østbergiga. Järgmisel päeval läks ta Vasaloppetile, kus saavutas viienda koha.
12. märtsil 2023 tõusis ta maailma karikasarjas oma teisele poodiumikohale, kui tuli Holmenkollenis naiste esimesel 50 km distantsil teisele kohale, jäädes võitjast Ragnhild Hagast maha 0,3 sekundit.
Ta saavutas oma esimese MK-etapi võidu 15. detsembril 2024, kui võitis Davosis 20 km klassikasõidu.
Ta on spordiklubi Oppdal IL liige. Ta on Silje Øyre Slindi kaksikõde ja Kari Øyre Slindi vanem õde.
Välislingid.
[[Kategooria:Norra murdmaasuusatajad]]
[[Kategooria:Sündinud 1988]]
Aalto ülikooli metroojaam

Aalto ülikooli metroojaam (soome keeles "Aalto-yliopiston metroasema", rootsi keeles "Aalto-universitetets metrostation") on Helsingi metroo Länsimetro haru metroojaam Espoos. See asub Aalto ülikooli linnakus ja avati 18. novembril 2017.
Jaam kuulub B-piletitsooni.
Kaitaa metroojaam

Kaitaa metroojaam (soome keeles "Kaitaan metroasema", rootsi keeles "Kaitans metrostation") on Helsingi metroo Länsimetro haru metroojaam Espoos Kaitaa linnaosas. Jaam avati 3. detsembril 2022.
Jaam kuulub piletitsooni C.
Finnoo metroojaam

Finnoo metroojaam (soome keeles "Finnoon metroasema", rootsi keeles "Finno metrostation") on Helsingi metroo Länsimetro haru metroojaam Espoos Kaitaa linnaosas. Jaam avati 3. detsembril 2022.
2023. aastal läbis jaama keskmiselt 1400 reisijat päevas. Jaama eskalaatorid on 78 m pikkused.
Jaam kuulub C-piletitsooni.
Keidy Kaasiku

Keidy Kaasiku (sündinud 3. oktoobril 2001) on Eesti murdmaasuusataja.
Ta on võistelnud erinevatel rahvusvahelistel võistlustel, sealhulgas maailmakarikavõistlustel ja taliolümpiamängudel.
2022. aasta Pekingi taliolümpiamängudel osales ta viiel alal ning tema parimaks tulemuseks oli teatesõidu 16. koht.
2024. aastal Davosis toimunud MK-etapil saavutas ta naiste 20 km klassikalises ühisstardiga sõidus 26. koha, mis on tema senise karjääri parim tulemus.
Keidyl on kaksikõde Kaidy Kaasiku, kes on samuti murdmaasuusataja.
Soukka metroojaam

Soukka metroojaam (soome keeles "Soukan metroasema", rootsi keeles "Sökön metrostation") on Helsingi metroo Länsimetro haru metroojaam Espoos. Jaam avati 3. detsembril 2022.
Jaam kuulub C-piletitsooni.
Espoonlahti metroojaam

Espoonlahti metroojaam (soome keeles "Espoonlahden metroasema", rootsi keeles "Esbovikens metrostation") on Helsingi metroo Länsimetro haru metroojaam Espoos. Jaam avati 3. detsembril 2022.
2023. aastal läbis jaama umbes 5900 reisijat päevas. 
Jaam kuulub C-piletitsooni.
Miestai.net

Miestai.net, tuntud ka kui Forumas Miestai, on Leedu suurim ehitus- ja linnaarendusalane veebifoorum. Foorum loodi 2004. aastal ja selle asukohaks on Vilnius. 
Foorumi liikmete tehtud pilte on avaldatud erinevates Leedu ajalehtedes.
Kivenlahti metroojaam

Kivenlahti metroojaam (soome keeles "Kivenlahden metroasema", rootsi keeles "Stensviks metrostation") on Helsingi metroo Länsimetro haru metroojaam Espoos. Jaam avati 3. detsembril 2022. See on liini M1 lõppjaam.
Jaam kuulub C-piletitsooni.
Guelmim

Guelmim on linn Marokos, Guelmim-Oued Nouni piirkonna ja Guelmimi provintsi keskus. Asub umbes 200km Agadirist lõuna pool.
2014. aastal oli linnas 118 318 elanikku.
Kadunud hõim

"Kadunud hõim" on Mehis Heinsaare 2022. aastal ilmunud romaan.
Ta pälvis selle eest A. H. Tammsaare kirjanduspreemia, Eesti Kultuurkapitali kirjanduse aastapreemia ja Eesti Kirjandusmuuseumi sõbra auhinna.
Tamasikti keel

Tamasikti keel ehk Kesk-Atlase tamasikti keel (ⵜⴰⵎⴰⵣⵉⵖⵜ Tamaziġt) on berberi keelte hulka kuuluv afroaasia keelkonna keel. Seda kõneldakse peamiselt Marokos, kus see on 2011. aastast ametlik keel araabia keele kõrval.
Tamasikti keele põhjal arendatakse Marokos Maroko tamasikti kirjakeelt, mida kirjutatakse tifinagi kirjas.
Seda räägib umbes 3 miljonit inimest.